Lillerøds grønne kile

Per-Olof Johansson
Møllevænget 27, Lillerød

Som kommentar til den dispositionsplan civilingeniør Henrik Hallberg udarbejdede for daværende Lillerød Kommune står der at læse:”  Statens Seruminstitut har erhvervet gården Hvidesten, hvor der holdes en bunke heste, kaniner, marsvin, hvide mus m.m. til brug ved fremstillingen af serum. Det er en meget stor virksomhed, der her foregår, og der er således ikke i overskuelig fremtid tale om, at Hvidesten bliver inddraget til bebyggelse. Dette giver en naturlig afgrænsning af byen mod vest til stort held for byen, der på denne måde vil beholde åbent landbrugsareal så godt som lige ind i sin midte, der hvor kirken og den gamle landsby findes.”
Han kunne i 1944 se, at dette var et stort held for byen. Skal vi ikke arbejde videre på at fastholde dette held?
Jeg synes naturligvis det er en plat argumentationsform borgmesteren benytter, når hun i stedet for ærligt at sige hvad hun mener om en fremtidig bebyggelse af Hvidestens marker og en mulig nedrivning af de gamle gårde Toftehave og Hvidesten, beskylder nogen (som kunne være mig) for at gå ind for at ville udlægge Allerød til et frilandsmuseum! Foruden at der i argumentationsformen skjuler sig en nedvurdering af det fantastiske arbejde som gennem årene er blevet udført på Frilandsmuseet. Det jeg taler for, er bevaring af et ganske konkret og begrænset område med betydelige kulturhistoriske, landskabelige og rekreative værdier.
Jeg har nu sendt mit forslag til Miljøministeriet, desuden sidder det på nettet på adressen www.per-olof.dk/kile.htm. Skulle nogen være enig med mig, er de velkommen til at kopiere, supplere osv, men nogen underskriftsindsamling bliver der ikke.